Onwettige plakkers bestook polisie met petrolbommeArgieffoto Hoofsupt. Isaac Mahamba, woordvoerder van die Tshwane-metropolisie, het gesê metropolisielede het op ŉ gebied in Soshanguve se uitbreiding nege toegesak waar plakkers munisipale grond onwettig beset het en begin om die strukture af te breek. Dit volg nadat die grondbesetters ŉ vorige kennisgewing om die gebied te ontruim, geïgnoreer het. Volgens Mahamba was die polisie verlede week ook daar om die plakkers te verwyder, maar moes hulle weens veiligheidsredes die handdoek ingooi en onttrek toe die grondbesetters begin terug baklei. “Vandag was daar meer mannekrag vit die operasie. Die mense op die grond het steeds terugbaklei en het petrolbomme en klippe na die polisie toe gegooi,” het hy gesê. “Ongeveer 2 500 strukture is verwyder en vier mense is in hegtenis geneem vir openbare geweld en die besit van petrolbomme.” Hy het gesê die Tshwane-munisipaliteit sal nie onwettige grondbesetters duld nie en sal volhou om teen die oortreders op te tree. “Die Tshwane-metropolisie gaan tans voort om die situasie in die gebied te monitor,” het hy gesê.